Forslag til RÅDETS FORORDNING om ændring af forordning (EF) nr. 1260/1999 om vedtagelse af generelle bestemmelser for strukturfondene

(forelagt af Kommissionen)

BEGRUNDELSE

1. Indledning

På foranledning af Det Europæiske Råd i Køln vedtog Kommissionen den 14. marts 2000 en rapport om foranstaltninger til gennemførelse af EF-traktatens artikel 299, stk. 2, vedrørende regionerne i den yderste periferi [1]. Rapporten blev fremsendt til Rådet og Europa-Parlamentet og ligeledes til Regionsudvalget og Det Økonomiske og Sociale Udvalg. I juni opfordrede Det Europæiske Råd i Feira Kommissionen til at forelægge det passende forslag.

[1] KOM(2000) 147 endelig udg

Flere af de i rapporten omtalte foranstaltninger vedrører betingelserne for anvendelse af strukturfondene. De vedlagte fem forordningsforslag drejer sig om disse foranstaltninger.

2. Den særlige situation i regionerne i den yderste periferi

De syv regioner i den yderste periferi, der er defineret restriktivt i traktatens artikel 299, stk. 2, er Azorerne, Madeira, De Kanariske Øer, Guadeloupe, Guyana, Martinique og Réunion. Seks af dem har en gennemsnitlig indkomst pr. indbygger på mellem 40% og 55% af det europæiske gennemsnit og hører til blandt Unionens ti fattigste regioner, og fem af dem har desuden en arbejdsløshed, der med mellem 21% og 37% af den erhvervsaktive befolkning når op på det højeste niveau i EU.

Efter 1988-reformen af strukturfondene betragtes de syv regioner i den yderste periferi, fordi de har et BNP på under 75% af fællesskabsgennemsnittet, som regioner med et udviklingsefterslæb, og de er derfor støtteberettigede under mål nr. 1.

I øvrigt vedtog Rådet efter forslag fra Kommissionen i 1989 for de franske oversøiske departementer og derefter i 1991 for dels Azorerne og Madeira, dels De Kanariske Øer afgørelser om et særligt program som følge af deres afsides beliggenhed og økarakter [2].

[2] POSEIDOM - Rådets afgørelse 89/687/EØF af 22. december 1989 - EFT L 399 af 30.12.1989, s. 39. POSEIMA - Rådets afgørelse 91/315/EØF af 26. juni 1991 - EFT L 171 af 29.6.1991, s. 10. POSEICAN - Rådets afgørelse 91/314/EØF af 26. juni 1991 - EFT L 171 af 29.6.1991, s. 5.

Traktatens artikel 299, stk. 2, som vedtaget den 2. oktober 1997 i Amsterdam og trådt i kraft den 1. maj 1999, anerkender den særlige karakter af de kumulative handicap, alle regionerne i den yderste periferi lider under. Det siges heri faktisk, at disse regioners økonomiske og sociale situation forværres af deres fjerne beliggenhed, deres status som øsamfund, deres lille areal, deres vanskelige topografiske og klimatiske forhold og deres økonomiske afhængighed af nogle få produkter, og at disse forhold, som er vedvarende og kumulative, alvorligt hæmmer regionerne i den yderste periferi i deres udvikling.

Kommissionen mener derfor, at det i forbindelse med strukturfondene er nødvendigt at tage større hensyn til disse regioners særlige situation som omhandlet i traktatens artikel 299, stk. 2.

3. Revision af gradueringen af strukturfondenes interventionssatser

Som anført i traktatens artikel 299, stk. 2, står alle regionerne i den yderste periferi over for samme problemkompleks. De bør derfor, uanset om de ligger eller ikke ligger i et land, der er omfattet af Samhørighedsfonden, kunne drage fordel af de samme bestemmelser for så vidt angår strukturfondenes interventionssatser.

I øvrigt påvirker de lokale markeders ringe størrelse og forsynings- og oplagringsforholdene de små og mellemstore virksomheders produktionsomkostninger og formindsker deres produktivitet og konkurrenceevne i forhold til de virksomheder, der befinder sig i nærheden af hovedmarkederne på det europæiske fastland, og dermed hæmmes også beskæftigelsesskabelsen og nedbringelsen af den høje arbejdsløshed.

Der foreslås derfor tre tilpasninger for at tage hensyn til disse forhold.

Den første tilpasning vedrører lofterne for strukturfondenes deltagelse. Det drejer sig for alle regionerne i den yderste periferi om:

-at fastsætte fondenes maksimale deltagelse til 85% af de samlede støtteberettigede udgifter

-at hæve fondenes maksimale deltagelse fra 35% til 50% af de samlede støtteberettigede udgifter for så vidt angår investeringer i små og mellemstore virksomheder.

Den anden tilpasning vedrører de lofter, der i forordningen om støtte til udvikling af landdistrikterne fra Den Europæiske Udviklings- og Garantifond for Landbruget, er fastsat for den offentlige støtte til investeringer i landbrugsbedrifter og forarbejdning og afsætning af landbrugsprodukter, samt støtten til bevarelse og udvikling af skovenes økonomiske, økologiske og sociale rolle i landdistrikterne. Der foreslås for samtlige regioner i den yderste periferi:

-en forhøjelse fra 50% til 75% af maksimumsniveauet for offentlig støtte, udtrykt i procent af de støtteberettigede investeringer i landbrugsbedrifter

-en forhøjelse fra 50% til 65% af maksimumsniveauet for offentlig støtte, udtrykt i procent af investeringerne vedrørende forarbejdning og afsætning af landbrugsprodukter

-udvidelse af Fællesskabets finansielle støtte til skove og arealer, som ejes af private eller private foreninger eller af kommuner eller sammenslutninger af kommuner, til også at gælde skove og arealer, der ejes af enhver offentlig national, regional eller lokal kollektiv enhed.

Den tredje tilpasning vedrører visse interventionssatser i forbindelse med Det Finansielle Instrument til Udvikling af Fiskeriet.

4. Forordninger, der skal ændres

De påtænkte tilpasninger vedrører tre forordninger vedtaget af Rådet:

-forordning (EF) nr. 1260/1999 om vedtagelse af generelle bestemmelser for strukturfondene [3], baseret på traktatens artikel 161

[3] Rådets forordning (EF) nr. 1260/1999 af 21. juni 1999 - EFT L 161 af 26.6.1999, s. 1.

-forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet [4], hvis retsgrundlag er traktatens artikel 37

[4] Rådets forordning (EF) nr. 2792/1999 af 17. december 1999 - EFT L 337 af 30.12.1999, s. 10.

-forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger [5].

[5] Rådets forordning (EF) nr. 1257/1999 af 17. maj 1999 - EFT L 160 af 26.6.1999, s. 80.

For sidstnævnte forordnings vedkommende har det imidlertid vist sig mere hensigtsmæssigt at indføje de påtænkte tilpasninger i de af Rådets forordninger, der i forvejen for regionerne i den yderste periferi fastsætter særlige foranstaltninger for visse landbrugsprodukter og omfatter undtagelsesbestemmelser på strukturområdet under henvisning til lovgivningen vedtaget før 1999-lovgivningen: disse tre forordninger vedrører henholdsvis de franske oversøiske departementer, Azorerne og Madeira og De Kanariske Øer. Det drejer sig om følgende forordninger:

-forordning (EØF) nr. 3763/91 om særlige foranstaltninger for visse landbrugsprodukter til fordel for de oversøiske franske departementer [6], baseret på traktatens artikel 37

[6] Rådets forordning (EF) nr. 3763/1991 af 24.12.1991 - EFT L 356 af 24.12.1991, s. 1.

-forordning (EØF) nr. 1600/92 om særlige foranstaltninger for visse landbrugsprodukter til fordel for Azorerne og Madeira [7], baseret på traktatens artikel 36 og 37

[7] Rådets forordning (EF) nr. 1600/1992 af 15.6.1992 - EFT L 173 af 27.6.1992, s. 1.

-forordning (EØF) nr. 1601/92 om særlige foranstaltninger for visse landbrugsprodukter til fordel for De Kanariske Øer [8], baseret på traktatens artikel 26, 36 og 37.

[8] Rådets forordning (EF) nr. 1601/1992 af 15.6.1992 - EFT L 173 af 27.6.1992, s. 13.

Ved den revision af disse tre POSEI-forordninger - landbrugsdelen - som Kommissionen inden længe skal forelægge Rådet, vil ovennævnte ændringer vedrørende strukturundtagelserne blive indsat i de ændrede POSEI-forordninger med henblik på en enkelt kodificering.

5. Konklusioner

I overensstemmelse med artikel 299, stk. 2, vedrører de påtænkte ændringer kun de syv regioner i den yderste periferi, der har særlige fælles handicap. De vil ikke forstyrre det indre markeds funktionsmåde eller anvendelsen af de fælles politikker.

Disse ændringer har ingen indflydelse på de beløb fra strukturfondene, der er tildelt de tre berørte medlemsstater for perioden 2000-2006.

2000/0306 (AVC)

Forslag til

RÅDETS FORORDNING

om ændring af forordning (EF) nr. 1260/1999 om vedtagelse af generelle bestemmelser for strukturfondene

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 161,

under henvisning til forslag fra Kommissionen [9],

[9] EFT...

under henvisning til samstemmende udtalelse fra Europa-Parlamentet [10],

[10] EFT...

under henvisning til udtalelse fra Det Økonomiske og Sociale Udvalg [11],

[11] EFT...

under henvisning til udtalelse fra Regionsudvalget [12], og

[12] EFT...

ud fra følgende betragtninger:

(1) Artikel 29, stk. 3, litra a), i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene [13] fastsætter alene mulighed for, at fondenes deltagelse andrager indtil højst 85% af de samlede støtteberettigede udgifter, når det drejer sig om fjernområder i en medlemsstat, der omfattes af Samhørighedsfonden, og de perifere græske øer, der er ugunstigt stillet på grund af deres afsides beliggenhed.

[13] EFT L 161 af 26.6.1999, s. 1.

(2) Traktatens artikel 299, stk. 2, påpeger, at alle regionerne i den yderste periferi har problemer af samme art, herunder særlig deres fjerne beliggenhed og deres status som øsamfund, som kan hæmme deres udvikling. Det er derfor nødvendigt at ændre bestemmelserne i ovennævnte artikel 29, stk. 3, litra a), således at fondenes deltagelse kan fastsættes til højst 85% af de samlede støtteberettigede udgifter for alle fjernområderne, uanset om de ligger i en medlemsstat, der omfattes af Samhørighedsfonden, og når det ikke drejer sig om infrastrukturinvesteringer, der skaber betydelige nettoindtægter, eller om investeringer i virksomheder.

(3) Artikel 29, stk. 4, litra b), i nævnte forordning (EF) nr. 1260/1999 fastsætter, at ved investeringer i virksomheder kan fondenes deltagelse ikke overstige 35% af de samlede støtteberettigede udgifter i regioner, der omfattes af mål nr. 1.

(4) Alle regioner i den yderste periferi er støtteberettigede under strukturfondsmål nr. 1 i perioden fra 1. januar 2000 til 31. december 2006 i overensstemmelse med Kommissionens beslutning af 1. juli 1999 om opstilling af listen over de regioner, der er omfattet af strukturfondsmål nr. 1 for nævnte periode [14].

[14] EFT L 194 af 27.7.1999, s. 53.

(5) En forhøjelse af strukturfondenes maksimale deltagelsessats for investeringer i små og mellemstore virksomheder beliggende i regionerne i den yderste periferi viser sig nødvendig i betragtning af disse virksomheders vanskeligheder, for at der kan ydes et væsentligt bidrag til udviklingen i de pågældende regioner.

(6) Bestemmelserne i ovennævnte artikel 29, stk. 4, litra b), bør derfor ændres, så fondenes deltagelse, når det drejer sig om investeringer i små og mellemstore virksomheder beliggende i regionerne i den yderste periferi, kan andrage indtil 50% af de samlede støtteberettigede udgifter -

UDSTEDT FØLGENDE FORORDNING:

Artikel 1

I forordning (EF) nr. 1260/1999 foretages følgende ændringer:

1. 1. Artikel 29, stk. 3, litra a), affattes således:

2. «a) højst 75% af de samlede støtteberettigede udgifter og som hovedregel mindst 50% af de støtteberettigede offentlige udgifter for foranstaltninger, der gennemføres i regioner omfattet af mål nr. 1. Fællesskabsstøtten kan ekstraordinært i behørigt begrundede tilfælde højst andrage 80% af de samlede støtteberettigede udgifter i regioner under mål nr. 1, der ligger i en medlemsstat omfattet af Samhørighedsfonden, og højst 85% af de samlede støtteberettigede udgifter i alle fjernområderne samt for de perifere græske øer, der er ugunstigt stillet på grund af deres afsides beliggenhed»

3. 2. I artikel 29, stk. 4, litra b), indsættes som nr. ii):

4. «ii) højst 50% af de samlede støtteberettigede udgifter i fjernområderne for investeringer i små og mellemstore virksomheder»

5. Nr. ii) og iii) bliver derefter henholdsvis nr. iii) og iv).

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .[...]

På Rådets vegne

Formand [...]